“สนพ.” ชี้ “โควิด” ฉุดยอดใช้พลังงาน 6 เดือนแรก หดวูบ 10.1% คาดทั้งปีติดลบ 5.3%
“สำนักงานนโยบายและแผนพลังงาน” (สนพ.) ชี้ “โควิด” ฉุดยอดใช้พลังงาน 6 เดือนแรก หดวูบ 10.1% คาดทั้งปีติดลบ 5.3% ชี้หากจีดีพีร่วงแรง -9% ถึง -10.0% เสี่ยงลดลง 7.9%
“สำนักงานนโยบายและแผนพลังงาน” (สนพ.) ชี้ “โควิด” ฉุดยอดใช้พลังงาน 6 เดือนแรก หดวูบ 10.1% คาดทั้งปีติดลบ 5.3% ชี้หากจีดีพีร่วงแรง -9% ถึง -10.0% เสี่ยงลดลง 7.9%
11 ส.ค. 2563

นายวัฒนพงษ์ คุโรวาท ผู้อำนวยการสำนักงานนโยบายและแผนพลังงาน (สนพ.) กระทรวงพลังงาน กล่าวถึงแนวโน้มการใช้พลังงานปี 2563 ว่า สนพ. ได้มีการพยากรณ์โดยอ้างอิงสมมติฐานด้านเศรษฐกิจ และนโยบายที่เกี่ยวข้องมาเป็นปัจจัยที่ส่งผลต่อการใช้พลังงาน โดยเมื่อวันที่ 18 พฤษภาคม 2563 สำนักงานสภาพัฒนาการเศรษฐกิจและสังคมแห่งชาติ (สศช.) หรือ สภาพัฒน์ คาดว่าในปี 2563 อัตราการขยายตัวทางเศรษฐกิจจะมีการปรับตัวลดลงในช่วง -5.0% ถึง -6.0%
ทั้งนี้ เนื่องจาก (1) การปรับตัวลดลงรุนแรงของเศรษฐกิจและปริมาณการค้าโลก (2) การลดลงรุนแรงของจำนวน และรายได้จากนักท่องเที่ยวต่างชาติ (3) เงื่อนไขข้อจำกัดที่เกิดจากการระบาดของเชื้อไวรัสโควิด-19  รวมทั้ง (4) ปัญหาภัยแล้ง
โดยจากสมมติฐานดังกล่าว จะส่งผลให้คาดการณ์การใช้พลังงานขั้นต้นในปี 2563 ลดลง 5.3% ตามภาวะเศรษฐกิจที่ชะลอตัวจากการแพร่ระบาดของเชื้อไวรัสโควิด-19 โดยคาดการณ์ว่าการใช้พลังงานจะลดลงเกือบทุกประเภท โดยการใช้น้ำมันลดลง 14.2% การใช้ก๊าซธรรมชาติ ลดลง 5.4% การใช้ถ่านหิน/ลิกไนต์ลดลง 1.0% ขณะที่การใช้พลังงานไฟฟ้าในปี 2563 คาดว่าจะลดลง 2.3% เมื่อเทียบกับปีก่อน
ในกรณีที่อัตราการขยายตัวทางเศรษฐกิจในปีนี้ปรับตัวลดลงรุนแรงถึง -9.0% ถึง -10.0% คาดว่าจะส่งผลให้การใช้พลังงานของประเทศลดลง 7.9% โดยการใช้น้ำมันเบนซินลดลง 6.3% การใช้น้ำมันดีเซล ลดลง 4.0% การใช้น้ำมันเครื่องบิน ลดลง 43.5% การใช้ LPG ลดลง 10.9% การใช้น้ำมันเตาลดลง 10.0% และการใช้ไฟฟ้าลดลง 3.0%
อย่างไรก็ตาม สนพ. ยังคงจับตาสถานการณ์การแพร่ระบาดของเชื้อไวรัสโควิด-19 และปัจจัยอื่นๆ ที่จะส่งผลต่อการใช้พลังงานของประเทศอย่างใกล้ชิด อาทิ อัตราการเติบโตทางเศรษฐกิจ ราคาน้ำมันดิบตลาดโลก มาตรการในการป้องกัน โควิด-19 ทั้งในและต่างประเทศ
สำหรับสถานการณ์พลังงานในช่วง 6 เดือนแรกของปี 63 พบว่า การใช้พลังงานขั้นต้นลดลง 10.1% จากการใช้น้ำมัน และก๊าซธรรมชาติที่ลดลง เนื่องจากผลกระทบจากการแพร่ระบาดของเชื้อไวรัสโควิด-19 ทำให้ห่วงโซ่การดำเนินธุรกิจได้รับผลกระทบอย่างต่อเนื่อง ส่งผลให้ความต้องการใช้พลังงาน และการเติบโตทางเศรษฐกิจภายในประเทศหยุดชะงัก
ด้านการใช้ไฟฟ้า ลดลง 3.9% โดยลดลงในเกือบทุกสาขา โดยเฉพาะสาขาอุตสาหกรรมและธุรกิจ จากปัญหาการแพร่ระบาดของเชื้อไวรัสโควิด-19 ได้ส่งผลกระทบต่อภาวะเศรษฐกิจทั้งในประเทศและต่างประเทศ และภาคการท่องเที่ยว โดยกลุ่มธุรกิจหลักที่มีการใช้ไฟฟ้าลดลงอย่างชัดเจน ซึ่งมีผลมาจากมาตรการ Lock Down ได้แก่ โรงแรม และห้างสรรพสินค้า อย่างไรก็ตาม ภาคครัวเรือนมีการใช้ไฟฟ้าเพิ่มขึ้นค่อนข้างสูง และอุณหภูมิที่สูงขึ้นเมื่อเทียบกับปีที่ผ่านมา ประกอบกับมาตรการอยู่บ้าน หยุดเชื้อ เพื่อชาติ และมาตรการทำงานที่บ้าน (Work From Home)